wickkiey/tamil-wikipedia-markdown huggingface dataset:
# காயத்திரி ரகுராம்


**காயத்திரி ரகுராம்** *(Gayathri Raguram, பிறப்பு: 23 ஏப்ரல் 1984)* தென்னிந்திய திரைப்படத் துறையில் பணிபுரிந்த ஒரு இந்திய நடனக் கலைஞரும், நடிகையும் ஆவார். இவர் பிரபலமான நடன இயக்குனரான ரகுராமின் மகள் ஆவார். காயத்ரி 2002 ஆம் ஆண்டு *சார்லி சாப்ளின்* திரைப்படத்தில் ஒரு நடிகையாக தனது திரைப்பட வாழ்க்கையைத் தொடங்கினார், சில வருட இடைவெளிக்குப் பிறகு, அவர் 2008 இல் திரைப்படங்களில் நடன அமைப்பு செய்யத் தொடங்கினார். இவர் அதிமுக மகளிர் அணி துணைச் செயலாளராக உள்ளார்.  

## தனிப்பட்ட வாழ்க்கை
ரகுராம் மற்றும் கிரிஜா ரகுராம் ஆகிய நடன அமைப்பாளர் தம்பதிகளுக்கு இரண்டாவது மகளாகப் பிறந்தார் காயத்திரி. அவரது மூத்த சகோதரி சுஜா ஒரு முன்னணி நடனக் கலைஞர் ஆவார். இவரது அக்காவும் முன்பு நடிகையாக பணிபுரிந்தார். இவர் இயக்குநர் கே. சுப்ரமணியனின் கொள்ளு பேத்தி ஆவார். இவரது தாயார் கிரிஜா அவர்களும் நடனக் குடும்பத்தைச் சேர்ந்தவர். இவரது அம்மாவில் தங்கைகளில் இருவர் புகழ் பெற்ற நடன அமைப்பாளர்கள் கலா மற்றும் பிருந்தா ஆகியோர் ஆவர். 2006 ஆம் ஆண்டு ஆகஸ்ட் மாதத்தில் கலிபோர்னியாவில் அமெரிக்க மென்பொருள் பொறியாளர் தீபக் சந்திரசேகர் உடன் காயத்ரி திருமணம் செய்தார். பின்னர் திசம்பர் 2006இல் தமிழ்நாட்டில் திருமண வரவேற்பு நிகழ்ச்சியை நடத்தினர். அதில் பல தமிழகத்தைச் சேர்ந்த நடிகர்கள் மற்றும் அரசியல்வாதிகள் கலந்துகொண்டனர். 2008 இல், தீபக் மற்றும் அவரது பெற்றோர்கள் தன்னை கொடுமை செய்ததாக கூறி அதன் அடிப்படையில் விவாகரத்து கோரி மனு தாக்கல் செய்தார். பின்னர் 2010இல் விவாகரத்து வழங்கப்பட்டது.  

## அரசியல் வாழ்க்கை
பி.ஜே.பி தலைவர் அமித் ஷா முன்னிலையில் 2014 ஆம் ஆண்டில் கட்சியில் சேர்ந்தார். நவம்பர் 2015 இல், காயத்ரி தமிழ்நாட்டில் கலைகளுக்கான பாரதிய ஜனதா கட்சியின் செயலாளராக நியமிக்கப்பட்டார். அண்ணாமலை குப்புசாமியின் தலைமையில் கட்சியில் பெண்களுக்குப் பாதுகாப்பு இல்லை எனும் குற்றம்சாட்டி கட்சியில் இருந்து சனவரி 3, 2023இல் விலகினார். 19 ஜனவரி 2024 அன்று, பொதுச்செயலாளர் எடப்பாடி பழனிசாமி முன்னிலையில் அதிமுகவில் இணைந்தார். 2 மார்ச் 2024 அன்று, காயத்ரி ரகுராம் அதிமுகவின் மகளிர் அணி துணைச் செயலாளராக நியமிக்கப்பட்டார்.  

## திரைப்பட வரலாறு
;நடித்த திரைப்படங்கள்  
| ஆண்டு | திரைப்படம் | கதாப்பாத்திரம் | மொழி | குறிப்புகள் |
| --- | --- | --- | --- | --- |
| 2001 | *ராபலெல்லோ ராதா* | தெலுங்கு |  |  |
| 2002 | *சார்லி சாப்ளின்* | சுசி | தமிழ் |  |
| *மனசெல்லா நீனே* | ரேணுகா | கன்னடம் |  |  |
| *நக்சத்ரக்கண்ணுல்ல ராஜகுமாரன் அவனுண்டோரு ராஜகுமாரி* | அஸ்வதி | மலையாளம் |  |  |
| *ஸ்டைல்* | விஜி | தமிழ் |  |  |
| 2003 | *மா பாபு பொம்மாகு பெல்லாண்டா* | மோகனா | தெலுங்கு |  |
| *பரசுராம்* | மீனா | தமிழ் |  |  |
| *விசில்* | அஞ்சலி | தமிழ் |  |  |
| *விகடன்* | கௌரி | தமிழ் |  |  |
| 2011 | *வானம்* | தமிழ் | சிறப்புத் தோற்றம் |  |
| 2012 | *காதலில் சொதப்புவது எப்படி* | உடற்பயிற்சி பயிற்றுவிப்பாளர் | தமிழ் | சிறப்புத் தோற்றம் |
| *லவ் பெய்லியர்* | தெலுங்கு | சிறப்புத் தோற்றம் |  |  |
| 2015 | *வை ராஜா வை* | காயத்திரி | தமிழ் |  |
| *இது என்ன மாயம்* | தமிழ் | சிறப்புத் தோற்றம் |  |  |
| 2016 | *தாரை தப்பட்டை* | தமிழ் | சிறப்புத் தோற்றம் |  |
| 2019 | *அருவம்* | அறிவியலாளர் | தமிழ் | } |

;தொலைக்காட்சி  
- *ஓடி விளையாடு பாப்பா* (2016)-நடுவர்
- *பிக் பாஸ்* (2017)-பங்கேற்பாளர்
- *மிஸ்டர். சின்னத்திரை* (2017)-நடுவர்
- *டிவைடட்* (2018)-பங்கேற்பாளர்
- *பிக் பாஸ்* (2018)-விருந்தினர்
# பாப் ஷாலினி



**பாப் ஷாலினி** என பிரபலமாக அழைக்கப்படும் **ஷாலினி சிங்** , இந்தியாவிலுள்ள தமிழ்நாட்டின் பாடகர் ஆவார். ஷாலினி என்ற ஒரு இசைட்தொகுப்பை அவர்தனது பதின்மூன்றாம் வயதிலேயே வெளியிட்டார். அவர் இந்திய திரைப்படங்கள் மற்றும் இசைத் தொகுப்புகளுக்கான பல்வேறு இந்திய மொழிகளில் 5000 க்கும் மேற்பட்ட பாடல்களைப் பாடினார். ஏ. ஆர். ரகுமான் , ஹாரிஸ் ஜெயராஜ் , இளையராஜா , யுவன் ஷங்கர் ராஜா , வித்யாசாகர் மற்றும் பலரின் இசையில் பாடியுள்ளார்.  

ஷாலின் ஒரு பாடகர், நடிகர், பதிவர் மற்றும் எழுத்தாளர் ஆவார். அவர் 1984 இல் பிறந்தார். அவர் தின்செல் ரங்கி தயாரிப்பு நிறுவனத்தின் முதன்மை அதிகாரி ஆவார். அவர் பாலாஜி என்பவரைத் திருமணம் செய்து கொண்டார், அவருக்கு ஆதித்யா என்கிற மகன் இருக்கிறார். தற்போது அவர் சென்னையில் வசிக்கிறார். அவரது கணவர் ஸ்வீடன் சார்ந்த நிறுவனத்தில் பொது மேலாளராகப் பணியாற்றுகிறார்.  

## ஆரம்ப வாழ்க்கை
தமிழ்நாட்டில் பிறந்தவர் ஷாலினி, இவருடைய பெற்றோரின் ஒரே மகளாவார் அதனால் அவர்களின் கவனத்தை முழுவதும் பெற்றார். இவர் புனித ஏஞ்சல்ஸ் கான்வெண்ட் பள்ளியில் படித்தார். மேலும் ஆல்பா முதல் ஒமேகா வரையிலான இசை பயிற்சியினை முடித்தார். இவர் தனது மூன்றாம் வயதுமுதல் பாடத்தொடங்கினார்.  

புனித ஏஞ்சல்ஸ் கான்வென்ட் பள்ளியில் முதல் வகுப்பில் படிக்கும்போது தூர்தர்ஷனுக்காக அவர் பாடினார். இது 1980 களில் லிட்டில் ஸ்டார்ஸ் பிரிவில் 10 நிமிட நிகழ்ச்சியாக இருந்தது. சென்னையில் உள்ள பிரையன் மற்றும் கிறிஸ்டின் பால் ஆகியோர் உள்ளிட்ட குழுமத்தின் ஒரு பகுதியாக அழைக்கப்பட்டார். இவரது ஐந்தாவது வயதில் முதல் ஜிங்கிளை பாட தாயன்பன் ஒரு வாய்ப்பு வழங்கினார்.  

## தொழில்
13 வயதில் 'ஷாலினி' என்ற பெயரில் அவரது முதல் இசைத்தொகுப்பு வெளியிடப்பட்டது. இது தமிழ் மொழியில் எட்டு பாடல்களின் கலவையாகும். ஹரிஸ் ஜெயராஜால் எழுதப்பட்ட காக்க காக்க என்கிற படத்தில் இடம்பெற்ற *என்னைக் கொஞ்சம்* மற்றும் *முதல் நாள்* ஆகிய பாடல்களில் பெரும்பங்காற்றியுள்ளார். பல இந்தி இசைத்தொகுப்புகளிலும் அவர் பாடியுள்ளார். மேற்கத்திய இசையை பதினொரு ஆண்டுகள் கற்றுத் தேர்ந்தபின், கர்நாடக இசையை இரண்டு ஆண்டுகளாகக் கற்றுக்கொண்டார். பின்னர் அவர் ஹிந்துஸ்தானி இசையை ஆறு ஆண்டுகளாகக் கற்றுக்கொண்டார். 2014 ஆம் ஆண்டில் தனது எட்டாவதுவது பியானோ பாடங்கள் தேர்வை முடித்தார்.
# மகா மகா



**மகா மகா** 2015 ஆம் ஆண்டு மதிவாணன் சக்திவேல் இயக்கத்தில், பாவலர் சிவா இசையில், மதிவாணன் சக்திவேல், மெலிசா, இந்திரா, நிழல்கள் ரவி, அனுபமா குமார் மற்றும் மீரா கிருஷ்ணன் நடிப்பில் வெளியான தமிழ் திரைப்படம்.  

இப்படம் ஆஸ்திரேலியா நாட்டைச் சேர்ந்த நடிகர்களைக் கொண்டு ஆஸ்திரேலியா நாட்டில் படமாக்கப்பட்டது. 2015 மார்ச்சு 6 ஆம் நாள் தமிழ்நாடு, ஆஸ்திரேலியா மற்றும் இங்கிலாந்து நாடுகளில் வெளியானது.  

## கதைச்சுருக்கம்

விஜய் (மதிவாணன்) ஆஸ்திரேலியாவில் பணிசெய்யச் செல்கிறார். அங்கு எமிலி (மெலிசா) என்ற ஆஸ்திரேலியா நாட்டுப் பெண்னைச் சந்திக்கிறார். அவள் மீது காதல் கொள்கிறார். அதே சமயம் எமிலியைக் கடந்த பத்து தினங்களாகக் காணவில்லையென அந்நாட்டுக் காவல்துறை தேடிவருகிறது. விஜயின் வீட்டுத் தோட்டத்தில் எமிலியின் இறந்து புதைக்கப்பட்ட உடல் கிடைக்கிறது. விஜய் கைது செய்யப்படுகிறான். பிரேதப் பரிசோதனை அறிக்கை எமிலி கொல்லப்பட்டுப் புதைக்கப்பட்டதாகக் கூறுகிறது. எமிலி இறந்ததாக அறிக்கையில் குறிப்பிடப்படும் நாளுக்கு அடுத்த நாள்தான் விஜய் ஆஸ்திரேலியா வந்திருக்கிறான். அப்படி என்றால் விஜய் அந்தக் கொலையை எப்படி செய்திருக்க முடியும் என்று காவல் துறை அதிர்ச்சியடைகிறது.எனவே விஜய் குற்றவாளி இல்லை என்று விடுதலையாகிறான். விடுதலையானாலும் இறந்துபோன பெண்ணைத் தான் எப்படி சந்தித்திருக்க முடியும் என்று விஜய்க்கு குழப்பம் ஏற்படுகிறது. அவள் எப்படி இறந்தாள்? அவளைக் கொன்றது யார்? என்ற தன்னுடைய கேள்விகளுக்கு விடை தேடிப் புலனாய்வு செய்யத் தொடங்கும் விஜய் உண்மைக் கொலையாளியைக் கண்டுபிடித்தானா? என்பது மீதிக்கதை.  

## வெளியீடு

2015 மார்ச்சு 6 ஆம் நாள் தமிழ்நாடு, ஆஸ்திரேலியா மற்றும் இங்கிலாந்து நாடுகளில் வெளியானது. படத்தின் முன்னோட்டம் 2015 பெப்ரவரி 11 அன்று ஏ.பி. இன்டர்நேஷனல் பிலிம்ஸ் நிறுவனத்தால் வெளியிடப்பட்டது.  

## தயாரிப்பு

சக்தி ஸ்கிரீன்ஸ் தயாரிப்பில் மதிவாணன் சக்திவேல் இப்படத்தி எழுதி, இயக்கி, நடித்தார். இப்படம் ஆஸ்திரேலியா நாட்டில் உள்ள *டரல்கா* என்ற நகரில் படமாக்கப்பட்டது.  

## இசை

இப்படத்தின் இசையமைப்பாளர் பாவலர் சிவா. இவர் இசையமைப்பாளர் இளையராஜா<nowiki/>வின் சகோதரர் பாவலர் வரதராஜனின் மைந்தன்.  

இப்படத்தின் பாடல்களை இளையராஜா வெளியிட்டார். இப்படத்தின் பாடல்கள் இனிமையாக உள்ளதாக குறிப்பிட்ட இளையராஜா, படத்தின் தலைப்பான "மகா மகா" பொருத்தமாக இருப்பதாகக் கூறினார்.  

| 1 | என்னவோ | பிரசாந்தினி, பிரசன்னா | 5:31 |  |
| --- | --- | --- | --- | --- |
| 2 | அகரமோடு | பிரசாந்தினி, வல்லா | 5:04 |  |
| 3 | மகா மகா (தீம்) | பாவலர் சிவா | 2:19 | } |

## விருதுகள்

- 2015 ஜூலையில் அமெரிக்காவில் கலிபோர்னியாவில் நடந்த *"தி இண்டிபெஸ்ட் பிலிம் அவார்ட்ஸ்"* விழாவில் "அங்கீகார விருது" பெற்றது.
- 2015 ஆகத்தில் அமெரிக்காவில் கலிஃபோர்னியாவில் நடந்த "*அக்கோலட் குளோபல் பிலிம் காம்பெடிஷன்*" விழாவில் "அங்கீகார விருது" பெற்றது.
# லட்சுமி சங்கர்


**லட்சுமி சங்கர்** (Lakshmi Shankar) (ஜூன் 16, 1926 - 30 டிசம்பர் 2013) என்கிற **லட்சுமி சாஸ்திரி** , பாட்டியாலா கரானாவின் புகழ்பெற்ற இந்துஸ்தானி இசை பாடகி ஆவார். இவர் பாடியுள்ள *காயல்* , *தும்ரி* , மற்றும் *பஜனைகள் மூலமாக அறியப்படுகிறார்*. இவர் சிதார் வீரர் ரவி ஷங்கரின் மைத்துனி ஆவார். மற்றும் வயலின் வாசிப்பாளரான எல். சுப்ரமணியத்திற்கு மாமியார் ஆவார். (இவரது மகள் விஜி (விஜயஸ்ரீ ஷங்கர்) சுப்ரமணியம்,  
எல். சுப்ரமணியத்தின் முதல் மனைவி ஆவார்.  

## சுயசரிதை
1926 இல் பிறந்த லட்சுமி நடனத்தின் வாயிலாகத் தன் தொழில் வாழ்க்கையைத் தொடங்கினார். 1939 ஆம் ஆண்டில், உதய ஷங்கர் தனது நடனக் குழுவுடன் சென்னை வந்தபோது, இவர், இந்திய பாரம்பரியத்தை அடிப்படையாகக் கொண்ட ஷங்கரின் நடன பாணியை கற்றுக் கொள்வதற்காக அல்மோரா மையத்தில் சேர்ந்து, குழுவின் ஒரு பாகமாக ஆனார். 1941 இல், உதய ஷங்கரின் சகோதரரான (ராஜு என்ற புனைபெயர்) ராஜேந்திராவைத் திருமணம் செய்து கொண்டார்.  

உடல்நிலை சரியில்லாத காரணத்தினால், லட்சுமி நடனத்தை விட வேண்டியிருந்தது. ஏற்கனவே கர்நாடக இசை பின்னணி இருந்ததால், இந்துஸ்தானி பாரம்பரிய இசையை உஸ்தாத் அப்துல் ரஹ்மான் கானிடம் பல ஆண்டுகளாக கற்றார். பின்னர், ரவி ஷங்கர், சித்தார் மேஸ்ட்ரோ, ராஜேந்திரா மற்றும் உதயின் தம்பி ஆகியோரிடம் பயிற்சி பெற்றார்.  

1974 ஆம் ஆண்டில், இந்தியாவில் இருந்து ரவி ஷங்கரின் இசை விழாவின் ஒரு பகுதியாக ஐரோப்பாவில் லட்சுமி இசை நிகழ்ச்சியை நடத்தினார். அதே வருடம், ஷங்கர் மற்றும் ஜார்ஜ் ஹாரிசன் ஆகியோருடன் வட அமெரிக்காவிற்குச் சென்றார், அவர் *ஷங்கர் ஃபேமிலி & ஃப்ரெண்ட்ஸ்;* (1974) இசைத் தொகுப்பைத் தயாரித்தவர். இதில் லட்சுமி பாடிய பாப் இசைப் பாடலான " ஐ ஆம் மிஸ்ஸிங் யூ " வும் அடங்கும். சுற்றுப்பயணத்தின் போது ரவி ஷங்கரின் மாரடைப்பைத் தொடர்ந்து, அவர் இசைக்கலைஞர்களின் குழுவை வழி நடத்தினார்.  

லாஸ் ஏஞ்சல்ஸில் உள்ள முதன்மையான நடன நிறுவனமான சக்தி ஸ்கூல் ஆஃப் பரதநாட்டியத்திற்காக , லட்சுமி தனது திறமை மற்றும் இணக்கத்தன்மையைபரதநாட்டியத்திற்கான இசையமைப்பின் மூலமாகக் காட்டியுள்ளார்.  

டிசம்பர் 30, 2013 அன்று கலிபோர்னியாவில் லட்சுமி சங்கர் இறந்தார்.
# விட்னஸ் (1995 திரைப்படம்)



**விட்னஸ்** (*Witness*) 1995 ஆம் ஆண்டு நிழல்கள் ரவி மற்றும் கெளதமி நடிப்பில், தக்காளி சீனிவாசன் இயக்கத்தில், பிரேமி-சீனி இசையில் வெளியான தமிழ் திரைப்படம்.  

## கதைச்சுருக்கம்

சென்னையில் பால்வினைத் தொழில் செய்யும் மூன்று பெண்கள் தொடர்ந்து கொல்லப்படுகிறார்கள். காவல் ஆய்வாளர் விக்ரம் (நிழல்கள் ரவி) அவ்வழக்கை விசாரிக்கிறார். நான்காவதாக ஒரு பெண் கொலை செய்யப்படும்போது, இறப்பதற்கு முன் அவள் ஒருவனோடு செல்வதைத் தற்செயலாக படம்பிடிக்கும் உமா (ஆமணி) அதை விக்ரமிடம் காட்டுகிறாள். அந்தப் புகைப்படத்தில் இருப்பவன்தான் கொலைகாரன் என்று முடிவுசெய்து அவனைத் தேடுகின்றனர்.  

அப்புகைப்படத்தில் இருப்பவன் நிரஞ்சன் (லிவிங்ஸ்டன்). அவன் மும்பை காவல்துறையால் தேடப்படும் குற்றவாளி என்றும், தன் குற்றங்களுக்காக சிலமுறை சிறை சென்றிருக்கிறான் என்றும் கண்டறிகிறார் விக்ரம். நிரஞ்சன் இருக்கும் இடத்தின் தகவல் கிடைக்கவே, அங்கு சென்று அவனைக் கைது செய்கின்றனர். நீதி மன்றத்தில் தான் ஒரே ஒரு கொலை செய்ததாகவும், மற்றவர்களைத் தான் கொலை செய்யவில்லை என்றும் சொல்கிறான். அதை மறுத்து அவன்தான் நான்கு கொலைகளும் செய்தவன் என்று நிரூபிக்கிறார் வழக்கறிஞர் பிரியா (கௌதமி). நிரஞ்சனுக்கு மரண தண்டனை விதிக்கப்படுகிறது. அதன்பிறகும் பெண்கள் கொலை செய்யப்படுவது தொடர்கிறது. இதனால் தாங்கள் தவறு செய்துவிட்டதாக என்னும் விக்ரம் மற்றும் பிரியா உண்மையானக் கொலையாளியைத் தேடுகின்றனர்.  

இதேபோன்ற கொலைகள் மதுரையில் நடந்ததாகவும் அதை விசாரித்த தன் கணவர் ரமேஷ் (ரகுவரன்) மற்றும் சகோதரன் சுரேஷ் (சுரேஷ்) குற்றவாளியைக் கண்டறிந்து கைது செய்யப்போகையில் விபத்தில் இறந்ததாகவும் கூறுகிறாள் பிரியா. உண்மையான கொலையாளி யார்? ஏன் கொலைகளைச் செய்கிறான்? என்பதை கூறுகிறது மீதிக்கதை.  

## நடிகர்கள்

- நிழல்கள் ரவி - விக்ரம்
- கௌதமி - பிரியா
- ஆமணி - உமா
- ரகுவரன் - ரமேஷ்
- சுரேஷ் - சுரேஷ்
- லிவிங்ஸ்டன் - நிரஞ்சன்
- தக்காளி சீனிவாசன் - ஸ்ரீனிவாசன்
- சின்னி ஜெயந்த் - முஸ்தபா
- பேபி சௌம்யா - சித்ரா
- பிரசன்ன குமார் - மன்மத ராஜன்
- கே. எஸ். ஜெயலட்சுமி
- குயிலி
- சில்க் ஸ்மிதா
- டிஸ்கோ சாந்தி

## இசை

படத்தின் இசையமைப்பாளர் பிரேமி-சீனி. பாடலாசிரியர் முத்து பாரதி.  

| 1 | கண்ணில் ஒரு மின்னல் | எஸ்.பி. பாலசுப்ரமணியம், சித்ரா | 4:17 |  |
| --- | --- | --- | --- | --- |
| 2 | நான் உன்னைத்தான் | சித்ரா | 3:49 |  |
| 3 | வதம் கொள்ளை | மனோ | 0:57 | } |
# ஸ்ரீஜா ரவி



**ஸ்ரீஜா ரவி** (Sreeja Ravi) ஓர் இந்திய குரல்-ஒலிச்சேர்க்கை கலைஞர் ஆவார். இவர் மொத்தம் 1,500இற்கும் மேற்பட்ட படங்களுக்கு பின்னணிக் குரல் பேசியுள்ளார். வணிக விளம்பரங்கள் பலவற்றிற்கு ஒலிச்சேர்க்கை செய்துள்ளார். 1975 ஆம் ஆண்டில், ஜி அரவிந்தன் இயக்கிய, உத்தராயணத்தில் தனது குரல்-ஒலிச்சேர்க்கை பணியைத் தொடங்கினார்.  

இவர் ஆங்கிலம், இந்தி, தமிழ், தெலுங்கு, பெங்காலி, மலையாளம், கன்னட மொழிகளில் பேசும் திறன் பெற்றவர். அதனால் ஆறு இந்திய மொழிகளில் வெளியாகும் படங்களுக்கு குரல் ஒலிச்சேர்க்கை செய்துள்ளார்.  

இவர், கண்டு கொண்டேன் கண்டுகொண்டேன் திரைப்படத்தில் ஒரு சிறிய கதாபாத்திரத்தில் நடித்திருந்தார். அதில், கர்ப்பமாக இருக்கும் இவரிடம், நடிகை தபு, வீட்டைக் கண்டறிவதில் உள்ள சிரமங்களைப் பற்றிப் பேசுவதைப் போன்று காட்சி அமைந்திருக்கும். இவர், சிம்ரன், ஜோதிகா, அனுசுக்கா செட்டி போன்ற பிரபல நடிகைகளுக்கு குரல் கொடுத்துள்ளார். சிறந்த குரல்-ஒலிச்சேர்க்கை கலைஞருக்கான கேரளா மாநில திரைப்பட விருதை ஸ்ரீஜா நான்கு முறை பெற்றுள்ளார். இவரது மகளான ரவீனா ரவியும், குரல்-ஒலிச்சேர்க்கை கலைஞராவார்.  

## சொந்த வாழ்க்கை
இவர், பொறியாளரான குஞ்சுகுட்டனுக்கும், நாடக மற்றும் திரைப்பட குரல்-ஒலிச்சேர்க்கை கலைஞரான கன்னூர் நாராயணிக்கும் மகளாகப் பிறந்தார். 1972 ஆம் ஆண்டு இவரது தந்தையின் மரணத்திற்குப் பிறகு குடும்பம் சென்னைக்குச் சென்றது. இவரது தாயார் ஒரு ஒலிச்சேர்க்கை கலைஞராக பணிபுரிந்தார். சில திரைப்படங்களிலும் நாடகங்களிலும் நடித்துள்ளார். ஸ்ரீஜா தனது தாயுடன் ஸ்டூடியோவுக்குச் சென்று, இறுதியில் குரல்-ஒலிச்சேர்க்கை செய்யத் தொடங்கினார். இவருடன் பிறந்தவர்கள் எட்டு பேராவர். அவற்றில் இரண்டு பேர் தற்போது உயிருடன் இல்லை. மனோமோகன், மதன்மோகன், ஸ்ரீதரன், பிரகாஷ்பாபு, ரசிக்லால், ஜோதிஷ் குமார், டாக்டர் விஜயலட்சுமி ராஜன் சிங்,பிரேமசுதா கிருஷ்ணன்குட்டி ஆகியோர் இவருடைய உடன்பிறந்தவர்கள் ஆவர்.  

இவர், ரவீந்திரன் என்பவரைத் திருமணம் செய்து கொண்டார். இத்தம்பதியரின் ஒரே மகளான ரவீனா ரவி, தற்போது தமிழ், மலையாளம், தெலுங்கு மொழிப் படங்களில் குரல்-ஒலிச்சேர்க்கை கலைஞராகப் பணிபுரிகிறார்.
# கலா (நடன அமைப்பாளர்)



**கலா** (Kala) ஓர் இந்திய நடனக் கலைஞர் ஆவார், இவர் அனைத்து பிராந்திய திரைப்படங்களிலும் பணி புரிகிறார். இவர் இந்திய ரியாலிட்டி நடன போட்டியான *மானாட மயிலாட என்ற நிகழ்ச்சியின்* மூன்று நடுவர்களில் ஒருவராக உள்ளார்.  

## தொழில்
கலா ஒரு ஒரு பயிற்சி பெற்ற நடனக் கலைஞராவார். இவர் பள்ளிப்படிப்பை பாதியில் நிறுத்தினார், இவரது மைத்துனர், ரகுராமின் செல்வாக்கின் மூலம் திரைப்படத் துறையில் நுழைந்தார். 1982 இல் 12 வது வயதில் ஒரு நடன உதவியாளராக அறிமுகப்படுத்தப்பட்டார், கே பாலச்சந்தர் இயக்கத்தில் கமல்ஹாசன் மற்றும் ரேவதி ஆகியோரது நடிப்பில் வெளிவந்த *புன்னகை மன்னன்* படத்தில் இவருக்கு ஒரு வாய்ப்பு கிடைத்தது. பின்னர் மீண்டும் கே பாலச்சந்தரால் *புதுப்புது அர்த்தங்கள்* (1989) படத்திற்கு நடன இயக்குநராக தேர்வு செய்யப்பட்டார்.  

இவர் தமிழ், தெலுங்கு, மலையாளம், இந்தி, கன்னடம், ஒரியா, பெங்காலி, ஆங்கிலம், இத்தாலியன் மற்றும் ஜப்பானிய மொழிகளில் 4000 க்கும் மேற்பட்ட பாடல்களில் பணிபுரிந்துள்ளார். *அழகன் படத்தில் இடம் பெற்ற* "கோழி கூவும் நேரமாச்சு" என்ற பாடலில் இவரது நடனம் மிகவும் குறிப்பிடத்தக்கது. மேலும் இவருக்கு பிடித்த நடனக் கலைஞராக நடிகை பானுப்பிரியாவைக் குறிப்பிடப்பிடுகிறார். 19996இல் பெங்களூருவில் நடைபெற்ற அழகு நிகழ்ச்சி போட்டியில் நடனம் அமைக்கும் வாய்ப்பு அவருக்கு வழங்கப்பட்டது. மலேசியாவில் பிரசாந்த் மற்றும் ஏழு கதாநாயகிகள் இடம்பெறும் ஒரு மேடை நிகழ்ச்சியின் மூலம் பரவாலாக அறியப்படுகிறார் 2000 ஆம் ஆண்டில் மலையாளத் திரைப்படமான *கொச்சூ கொச்சு சந்தோசங்கல்* என்ற படத்தில் இடம் பெற்ற தனது நாட்டுப்புற நடனத்திற்காக சிறந்த நடிகைக்கான தேசிய திரைப்பட விருதைப் பெற்றார் . சென்னையில் கலாவின் கலாலயா என்ற திரைப்பட நடனக் கல்லூரியை முதன் முதலில் தொடங்கினார். இவர் சகோதரிகளோடு சேர்ந்து அதை நிர்வகிக்கிறார். *சந்திரமுகி* திரைப்படத்தில் அவரது பணிக்காக சிறந்த நடன இயக்குநருக்கான தமிழ்நாடு மாநில திரைப்பட விருதை பெற்றார்.  

## தனிப்பட்ட வாழ்க்கை
காலா ஏழு பெண்களுடன் பிறந்தார், தன் குழந்தை பருவத்தில் ஒரு அறை கொண்ட வீட்டில் வளர்ந்து வந்துள்ளார். இவரது மூத்த சகோதரி ஜெயந்தி, என்பவரும் *உதிரிப்பூக்கள்* மற்றும் *பூட்டாத பூக்கள்* என்ற படங்களில் கதாநாயகியாக நடித்துள்ளார். கலாவின் இரண்டாவது சகோதரி கிரிஜா, கலாசேத்ராவில் பரதநாட்டியத்தை கற்றுக்கொண்டார்; மேலும் நடனக் கலைஞர்களான தங்கம், பின்னர் ரகுராமன் மாஸ்டர் என்பவரிடமும் நடனம் பயின்றுள்ளார், பின்னர் கிரிஜா அவரைத் திருமணம் செய்துகொண்டார், மேலும் ஒரு சுயாதீனமான நடன ஆசிரியராகவும் பணிபுரிகிறார். கலா இவர்து பெற்றோருக்கு ஆறாவது மகள் ஆவார், முன்னணி நடன அமைப்பாளர் பிருந்தா , இவரது தங்கையாவார்.
# சுனிதா சாரதி



**சுனிதா சாரதி** (*Sunitha Sarathy*) இந்திய சமகால மற்றும் மேற்கத்திய பாரம்பரிய இசை வகைகளில் பாடும் ஒரு இந்திய பாடகியும் மற்றும் நடிகையும் ஆவார். இவர் பல்வேறு தேவாலயக் குழுவில் பாடும் ஒரு சுவிசேஷ பாடகர் ஆவார். 2000 ஆம் ஆண்டில் *சேனல் வி* மற்றும் *விர்ஜின் ரெகார்ட்ஸின்* கூட்டு முயற்சியான "விர்ஜின் வாய்ஸ் சாய்ஸ்" போட்டியை வென்ற பிறகு, 2002 ஆம் ஆண்டில் மீண்டும் திரைப்படங்களில் பின்னணிப் பாடல்களை பாட ஆரம்பித்தார்.  

தமிழ் திரைப்படமான ஏய் நீ ரொம்ப அழகாய் இருக்கே என்ற படத்தில் பின்னணி பாடகராக அறிமுகமானார். முன்னணி பாடகர்களான ஸ்ரீனிவாஸ் மற்றும் சுஜாதா மோகன் ஆகியோருடன் *இனி நானும் நானில்லை* என்ற பாடலில் முன்பகுதியிலும் மற்றும் இடையிலும் சில பகுதிகளை பாடினார். சாரதி 200 க்கும் மேற்பட்ட திரைப்படப் பாடல்களை பாடியுளார்.  

## ஆரம்ப வாழ்க்கை
சாரதி மேற்கத்திய இசை (*கிளாசிக்கல் ஜாஸ்*) நன்கு அறிந்த ஒரு குடும்பத்தில் இருந்து வந்துள்ளார், தனது 4 வயதிலிருந்தே குழுவிசையில் பாடினார். இவரது தாயார் சுசீலா சாரதி சென்னை சாந்தோம் பேராலயம் மற்றும் லாசரஸ் தேவாலயத்தில் குழுவிசை மற்றும் பியானே வாசிப்பவராவார்.  

## தொழில்
திறமையான பாடகர்களை தேடி வந்த போது பின்னணிப் பாடகர் ஸ்ரீனிவாசன் சுனிதா சாரதியை கவனித்தார். ஏய் நீ ரொம்ப அழகாய் இருக்கே என்ற படத்தில் சில பகுதிகளை சுனிதா பாடினார். பின்னர், இசையமைப்பாளர் ஹாரிஸ் ஜயராஜ் தான் இசையமைத்த தெலுங்கு படமான வசுக்கள் என்ற படத்தில் காதல் மற்றும் நடனக் கருவுக்காக இவரது குரலைப் பதிவு செய்தார். இருப்பினும், அதே வருடத்தில் தமிழ் திரைப்படமான காக்க காக்க படத்தில் இடம்பெற்ற "தூது வருமா" என்ற பாடலை தனிப்பாடலாகப் பாடிய பிறகு பரவலான அங்கீகாரம் இவருக்குக் கிடைத்தது.  

2006 ஆம் ஆண்டு ஆசிய விளையாட்டுப் போட்டிகளில் சாரதி பாடியுள்ளார்.  

ஜூலை 2014 இல், சுனிதா சாரதி பாடகர்கள் ஆர்வமாக செயல்படும் ஒரு செயல்திறன் சார்ந்த மையத்தைத் துவங்கினார்.
# சுர்முகி ராமன்



**சுர்முகி ராமன் ** என அழைக்கப்படும் **சுசித்ரா ராமன்** (Surmukhi Raman) ஓர் இந்தியப் பின்னணிப் பாடகர் ஆவார். 1983 செப்டம்பர் 15 இல் தமிழ்நாட்டின் கோயம்புத்தூரில் பிறந்தவர். மகாராஷ்டிரா புனேயில் வளர்ந்தார். இவர் எப்போதாவது பாடல்களை எழுதுகிறார். இவர் தென்னிந்தியாவில் வளர்ந்து வரும் பின்னணிப் பாடகர்களில் ஒருவராக உள்ளார். தமிழ் , தெலுங்கு , மலையாளம் மற்றும் கன்னடம் உள்ளிட்ட நான்கு மொழிகளில் 150 க்கும் மேற்பட்ட திரைப்படப் பாடல்களைப் பாடியுள்ளார். மேலும் பல பக்திப் பாடல்களைப் பதிவு செய்துள்ளார். அவர் இந்தியாவிலும் வெளிநாடுகளிலும் ஏராளமான இசை நிகழ்ச்சிகளில் பங்கேற்றுள்ளார்.  

## இளமைப்பருவம்
சுர்முகி ராமன் தனது ஆரம்பக் கல்வியினை மகாராஷ்டிர மாநிலம், புனேயில் , உள்ள வியாசர் வித்யாலயா மெட்ரிக் மேல்நிலைப் பள்ளியிலும் மற்றும் உயர்கல்வியினை, தமிழ்நாடு, சென்னை பல்கலைக்கழகத்தில் படித்தார். அவரது தந்தை எஸ்.வி.ரமணன், மத்தியபிரதேசத்தின் இந்தோர் அனைத்திந்திய வானொலி நிலையத்தில் பாடகராக இருந்தார். இசையமைப்பாளர்களான கலோனியல் கஸின்ஸ் அறிவுறுத்தலின்படி, பிறப்புப்பெயரான சுசித்ரா ராமனை, மோதி விளையாடு திரைப்படத்திற்கு பிறகு சுர்முகி ராமன் என தன் மகளுக்கு மறுபெயரிட்டார். புகழ்பெற்ற கஸல் கிங் ஹரிஹரன் இவருக்கு இந்த பெயரைத் தேர்ந்தெடுத்துள்ளார். சுர்முகி என்பதின் பொருள் முகம் என்பதாகும்.  

## பாடல் வாழ்க்கை
2007 ஆம் ஆண்டில் தொடங்கிய சுர்முகியின் பின்னணிப் பாடகர் வாழ்க்கை இரண்டு தசாப்தங்களாக நீண்டது. தன் 14வது வயதில் மெல்லிசை நிகழ்ச்சிகளில் பாடியுள்ளார். இவர், மேஸ்ட்ரோ உட்பட திரையுலகில் அனைத்து முன்னணி இசை இயக்குனர்களான இளையராஜா, ஏ. ஆர். ரகுமான், ஹரிஹரன், பரத்வாஜ், வித்யாசாகர் , சரத், விஜய் ஆண்டனி , தேவா , ஸ்ரீகாந்த் தேவா , டி இமான் , கலோனியல் கஸின்ஸ் , ஜீவராஜா, விஜய்சங்கர், தாஜ் நூர் , சேவியர், மணிகண்டன் கத்ரி , ரஜினி, யுவன் ஷங்கர் ராஜா , கணேஷ் ராகவேந்திரா , நல்லதம்பி மற்றும் ஷியாம் பாலகிருஷ்ணன் இசையமைத்த பாடல்களைப் பாடியிருக்கிறார் இவரது பிரபலமான பாடல்களில் "போதும் ஒத்த சொல்லு", "சின்னப் பய வயசு", மற்றும் "பரருவாய" போன்றவை குறிப்பிடத்தக்கவை ஆகும். தமிழ்த் திரைப்படமான "தர்மதுரை" யில் இவர் பாடிய "ஆண்டிபட்டி கனவா காத்து" என்கிற பிரபலமான பாடல் "யூ டியூபில்" 26 மில்லியன் பார்வையாளர்களைப் பெற்றது. மேலும் அரண்மனை திரைப்படத்தில் இருந்து "பீச்சே பீச்சே" என்கிற இவரது மற்றொரு பாடல் அக்டோபர் 2016இல், "எமிரேட்ஸ் என்டெர்டெயின்மென்ட் பத்திரிகையின் தமிழ் பிரிவில் "சிறந்த கலைஞர்களின் மிகவும் பிரபலமான தமிழ் பாடல்களில்" ஒன்று என இடம்பெற்றது .
# நார்வே கல் இறால்



**நார்வே கல் இறால்** (*Nephrops norvegicus*) என்பது கல் இறால் குடும்பத்தைச் சேர்ந்த கடல்வாழ் உயிரினம் ஆகும். 25 செமீ நீளம் வரை வளரக்கூடிய இது காண்பதற்கு வெளிறிய ஆரஞ்சு நிறத்தில் இருக்கும். இது மனிதர்களால் உண்ணப்படும் பொருளாதார முக்கியத்துவம் வாய்ந்த இறால் இனங்களில் ஒன்றாகும். இது வடகிழக்கு அட்லாண்டிக் பெருங்கடல் மற்றும் மத்திய தரைக்கடலின் சில பகுதிகளில் காணப்படுகின்றது. இவற்றில் வளர்ந்த ஆண் இறால் பொதுவாக இரவு நேரத்தில் வளையில் இருந்து இரைதேடி வெளிவரும்.  

நார்வே கல் இறால்கள் இழுதுமீன்களை அதிகம் உண்பதாக சான்று கிடைத்துள்ளது.
# ராதா யாதவ்


**ராதா பிரகாஷ் யாதவ்** (Radha Prakash Yadav (பிறப்பு:ஏப்ரல் 21 ,2000) இந்தியப் பெண்கள் துடுப்பாட்ட அணி வீராங்கனை ஆவார். இவர் மும்பை, பரோடா மற்றும் மேற்கு இந்தியா ஆகிய அணிகளுக்காக விளையாடி வருகிறார். இவர் 4 முதல் தரத் துடுப்பாட்டம், 13 பட்டியல் அ துடுப்பாட்டம் மற்றும் 16 பெண்கள் பன்னாட்டு இருபது20 போட்டிகளில் விளையாடியுள்ளார். இவர் சனவரி 10, 2015 இல் கேரள மாநில துடுப்பாட்ட அணிக்கு எதிராக தனது முதல் உள்ளூர்த் துடுப்பாட்டப் போட்டியில் விளையாடினார்.  

## ஆரம்பகால வாழ்க்கை
இவர் மும்பையிலுள்ள கண்டிவலியில் (மேற்கு) பிறந்தார். இவரின் தந்தை பழவியாபாரி ஆவார். இவரின் கடைக்குப் பின்னால் 225 சதுரடி உள்ள வீட்டில் இவர்கள் வசித்து வந்தனர். தற்போது இவர் வித்யா குஞ்ச் பள்ளியில் கல்விகற்கிறார்.  

## துடுப்பாட்ட வாழ்க்கை
பெப்ரவரி 13, 2018 இல் மேற்கிந்தியத் தீவுகள் பெண்கள் துடுப்பாட்ட அணிக்கு எதிராக நடைபெற்ற பெண்கள் பன்னாட்டு இருபது20 போட்டியில் இவர் அறிமுகமானார்.  

2018 ஆம் ஆண்டில் மேற்கிந்தியத் தீவுகளில் நடைபெற்ற ஐசிசி பெண்கள் பன்னாட்டு இருபது20 உலகக்கோப்பைத் தொடரில் இவருக்கு அணியில் இடம் கிடைத்தது. அந்தத் தொடரில் 5 போட்டிகளில் விளையாடி 8 இலக்குகளை வீழ்த்தி அதிக இலக்குகளை வீழ்த்திவர்களின் பட்டியலில் முதலிடம் பிடித்தார்.
# சந்தோஷி



**சந்தோஷி,** (Santhoshi) மார்ச் 31, 1987இல் பிறந்த ஒரு இந்திய திரைப்பட மற்றும் தொலைக்காட்சி நடிகை ஆவார். *பாலா* , *ஜெய்* மற்றும் *ஹனிமூன் எக்ஸ்பிரஸ்* படங்களில் நடித்ததின் மூலமாக அறியப்படுகிறார். மேலும் பிரதானமான தொலைக்காட்சித் தொடரான "அரசி"யில் இவரது நடிப்பு குறிப்பிடத்தக்கது.  

## தொழில்
சந்தோஷி, கோபால கிருஷ்ணா மூர்த்தி மற்றும் தொலைக்காட்சி நடிகை பூர்ணிமா ஆகியோருக்கு இந்தியாவிலுள்ள சென்னையில் பிறந்தார். இவருக்கு எட்டு வயது இருக்கும்போது, இவருடைய தாயுடன் முதல் முறையாக ஒரு தொலைக்காட்சித் தொடரில் நடித்தார். பின்னர் *பாபா* (2002) படத்தில் அறிமுகமானார். இதில் ரஜினிகாந்த் நடித்துள்ளார். இதில், மனிஷா கொய்ராலாவின் சகோதரியாக நடித்தார். அதன்பிறகு, *ஆசை ஆசையாய்* (2002), *பாலா* (2002), *மாறன்* (2002) மற்றும் *இராணுவம்* (2003) போன்ற பல தமிழ்த் திரைப்படங்களில் துணைக் கதாபாத்திரத்தில் நடித்துள்ளார். 2003 ஆம் ஆண்டு சமுத்திரகனியின் *உன்னை சரணடைந்தேன்* (2003) திரைப்படத்தில் இரண்டாவது கதாநாயகியாக நடித்துள்ளார். தேசிய திரைப்பட விருது- பெற்ற இயக்குநர் அகத்தியன் இயக்கிய *காதல் சம்ராஜ்யத்தில்* நடித்துள்ளார். பிந்தையது, இன்னும் வெளியிடப்படாமல் உள்ளது. தெலுங்குத் திரைப்பட துறையில் *ஜெய்* (2004) என்னும் தெலுங்குத் திரைப்படத்தில் நவ்தீப்புடன் நடித்து அறிமுகமானார். 2006 ஆம் ஆண்டில் *ஹனிமூன் எக்ஸ்பிரஸ்* படத்தில் கன்னடத்தில் அறிமுகமானார். அவர் தெலுங்குத் திரைப்படங்களில் *நுவ்வஸ்தானண்டே நேனோந்தண்டானா* (2005) மற்றும் *பங்காரம்* (2006) போன்றவற்றில் துணைக் கதா பாத்திரத்தில் நடித்துள்ளார். மேலும் 2005இல் வெளியான தெலுங்குப் படத்திற்காக சிறந்த நகைச்சுவை நடிகைக்கான நந்தி விருதினைப் பெற்றார். 2007 ஆம் ஆண்டில், பிரபல தொலைக்காட்சித் தொடரான "*அரசி"யில்* நடித்தார். இதில், கதாநாயகியாக நடித்த ராதிகா சித்தரித்த தொடரில் கலையரசி கதாபாத்திரத்தில் நடித்தார். தொலைக்காட்சி நடிகைகளுக்கு ஏற்பாடு செய்யப்பட்ட ஒரு அழகு போட்டியில் "மிஸ் சின்னத்திரை 2007" என்ற பட்டம் பெற்றார்.
# வேலைன்னு வந்துட்டா வெள்ளக்காரன்



**வேலைன்னு வந்துட்டா வெள்ளக்காரன்** (*Velainu Vandhutta Vellaikaaran*) 2016 ஆம் ஆண்டு விஷ்ணு விஷால் மற்றும் நிக்கி கல்ராணி நடிப்பில், எழில் இயக்கத்தில், சி. சத்யா இசையில், விஷ்ணு விஷாலின் விஷ்ணு விஷால் ஸ்டுடியோஸ் நிறுவனம், எழில் மற்றும் ராஜன் நட்ராஜின் எழில்மாறன் புரொடக்சன் மற்றும் பாக்ஸ் ஸ்டார் ஸ்டுடியோஸ் ஆகிய நிறுவனங்களின் தயாரிப்பில் வெளியான நகைச்சுவையான தமிழ் திரைப்படம்.  

## கதைச்சுருக்கம்

முருகன் (விஷ்ணு விஷால்) சட்டமன்ற உறுப்பினர் ஜாக்கெட் ஜானகிராமனின் (ரோபோ சங்கர்) நண்பன். அவ்வூரில் உணவகம் நடத்திவருபவரின் மகள் அர்ச்சனா (நிக்கி கல்ராணி). காவல்துறையில் ஆய்வாளராக சேர வேண்டும் என்பது அர்ச்சனாவின் லட்சியம். தன் மகளுக்குக் காவல்துறையில் வேலை பெற்றுத்தர முருகனின் உதவியை நாடுகிறார் அர்ச்சனாவின் தந்தை. அவரிடம் 10 இலட்சம் பணத்தை லஞ்சமாகப் பெற்று ஜானகிராமனிடம் கொடுத்து அர்ச்சனாவிற்கு வேலைவாங்கித் தருவதாக உறுதியளிக்கிறான் முருகன். மருத்துவமனையில் மரணப்படுக்கையில் இருக்கும் அமைச்சர் சண்முகசுந்தரத்தைக் காணச் செல்லும் அவரின் நம்பிக்கைக்குரிய ஜானகிராமனிடம் தன்னிடமுள்ள 500 கோடி பணத்தை வைத்துள்ள இடத்தைத் தெரிவித்துவிட்டு இறக்கிறார்.  

மருத்துவமனையில் இருந்து வெளியே வரும் ஜானகிராமனிடம் அந்த ரகசியத்தைத் தெரிந்துகொள்ள, அவனைத் துரத்திவருகிறான் பூதம் (ரவி மரியா). அப்போது விபத்தில் சிக்கும் ஜானகிராமனுக்குத் தலையில் அடிபட்டதில் அனைத்தையும் மறந்து, 10 வயது குழந்தை போல நடந்துகொள்கிறான். அர்ச்சனா தன் திறமையால் காவல் துணை ஆய்வாளராகத் தேர்வாகிறாள். தன் தந்தையிடம் வாங்கிய பணத்தை முருகனிடம் திருப்பிக் கேட்கிறாள். முருகன் அதை ஜானகிராமனிடம் கொடுத்துவிட்டதாகக் கூறுகிறான். இவை மட்டுமின்றி முருகனின் நண்பனான ஜானகிராமனுக்காக சக்கரை (சூரி) தனக்கு நிச்சயமான பெண்ணை விட்டு இன்னொரு பெண்ணை திருமணம் செய்ததாக நடித்ததில், அவனுடைய திருமணம் நின்றுபோகிறது.  

ஜானகிராமனுக்கு பழைய நினைவுகள் திரும்பியதா? 500 கோடி ரூபாய் பணம் என்னவானது? அர்ச்சனாவிற்கு அவளின் பணம் கிடைத்ததா? சக்கரையின் திருமணம் நடந்ததா? என்பது மீதிக்கதை.  

## நடிகர்கள்

- விஷ்ணு விஷால் - முருகன்
- நிக்கி கல்ராணி - அர்ச்சனா
- சூரி - சக்கரை
- ரோபோ சங்கர் - ஜாக்கெட் ஜானகிராமன்
- ஆடுகளம் நரேன் - மருதமுத்து
- ரவி மரியா - பூதம்
- ராசேந்திரன் - கோஸ்ட் மொட்டை குரு
- ஞானவேல் - அர்ச்சனாவின் தந்தை
- விட்டல் - சண்முகசுந்தரம்
- வையாபுரி - வசந்தகுமார்
- கிருஷ்ணமுர்த்தி - சக்கரையின் மாமா
- வெங்கட் - டி.ஜி.பி. சதாசிவம்
- சாமிநாதன்
- சோனியா - செங்கமலம்
- ரேஷ்மா பசுபுலேட்டி - புஷ்பா
- சரவண சுப்பையா
- அஷ்வின் ராஜா
- பாவா லட்சுமணன்
- மாறன்
- நிகேஷ் ராம்

## இசை

படத்தின் இசையமைப்பாளர் சத்யா.  

## மறுஆக்கம்

இப்படம் தெலுங்கில் *சில்லி பெல்லோஸ்* என்று மறுஆக்கம் செய்யப்பட்டது.
# ஜெய்ஹிந்த் 2



**ஜெய்ஹிந்த் 2** என்ற பெயரில் 2014 ஆம் ஆண்டு தமிழ் மற்றும் தெலுங்கிலும், *அபிமன்யு* என்ற பெயரில் கன்னடத்திலும் வெளியான பன்மொழித் திரைப்படம். இப்படத்தை அர்ஜுன் இயக்கி , நடித்துத் தயாரித்தார். இப்படம் 1994 ஆம் ஆண்டு அர்ஜுன் நடிப்பில் வெளியான ஜெய்ஹிந்த் திரைப்படத்தின் இரண்டாம் பாகம் ஆகும். இப்படம் "கர்நாடக மாநில விருது - சிறந்த திரைப்படத்திற்கான இரண்டாம் பரிசு" பெற்றது.  

## கதைச்சுருக்கம்

ஐந்து நபர்களின் கதையைக் கூறுகிறது. குழந்தைகளின் கல்விக்காகப் பாடுபடக்கூடிய ஒருவனின் போராட்டமே படத்தின் கதை. ஏழைப்பெண்ணான பார்வதி (யுவினா பர்தாவி) நகரத்தின் சிறந்த பள்ளியில் சேர்க்கை கிடைக்கப் பெறுகிறாள். அவளுடைய கல்விச்செலவுக்காக அவள் தந்தை தன் சிறுநீரகத்தை விற்கிறார். ஆனாலும் அவள் பள்ளிக்கட்டணத்திற்குத் தேவையான பணத்தை செலுத்த இயலாததால் தற்கொலை செய்துகொள்கின்றனர். இந்த நிகழ்வு அபிமன்யுவின் (அர்ஜுன்) மனதை வெகுவாகப் பாதிக்கிறது. கல்வி கட்டணங்கள் உயர்வின் காரணமாக ஏழைகள் பாதிக்கப்படுவதைத் தடுப்பதற்கான வழிமுறையை சிந்திக்கிறார். தனியார் பள்ளிகளை முறைப்படுத்துவதற்கான விதிகளை அரசிற்குப் பரிந்துரைக்கிறார்.  

அந்த விதிகளாவது: அனைத்துத் தனியார் பள்ளிகளையும் அரசுடைமையாக்க வேண்டும். மிகக் குறைவான கல்விக்கட்டணத்தையே நிர்ணயம் செய்ய வேண்டும். கல்வியை சேவையாகக் கருதவேண்டும் தவிர அதை தொழிலாகக் கருதக்கூடாது. தரமான கல்வியை நாட்டிலுள்ள அனைத்து மாணவர்களுக்கும் உறுதிசெய்ய வேண்டும்.  

அபிமன்யுவின் செயல்திட்டங்கள் தனியார் பள்ளிகளுக்கு பாதகமானதாக இருப்பதால் தனியார் பள்ளி உரிமையாளர்கள் அபிமன்யுவிற்கு எதிரான சதியைத் தொடங்குகின்றனர். அவர்களின் சாதியை முறியடித்து அபிமன்யு எப்படி வெற்றிபெறுகிறார் என்பதே மீதிக்கதை.  

## நடிகர்கள்

- அர்ஜுன் - அபிமன்யு
- சுர்வீன் சாவ்லா - நந்தினி
- அதுல் மதுர் - விக்ரம் தாகூர்
- ராகுல் தேவ்
- சார்லோட்டே கிளாரே - சிம்ரன்
- யுவினா பர்தாவி - பார்வதி
- பிரம்மானந்தம் - ஏழுமலை
- மயில்சாமி - குல்பி கோபாலன்
- மனோபாலா - நந்தினியின் தந்தை
- வினயா பிரசாத் - நந்தினியின் தாய்
- ஷாபி - சந்துரு
- வைஜனத் பிரடர்
- யோகி பாபு
- கவுதம் சுந்தர்ராஜன்
- போஸ் வெங்கட்
- ரவி காலே
- அபிஜித்
- கானா பாலா
- டி. சசிகுமார்
- அமித் குமார் திவாரி
- சிவ நாராயண மூர்த்தி
- சக்திவேல்
- அம்ஜத்
- சம்பத் ராம்
- சிசர் மனோகர்

## இசை

| 1 | அய்யா படிச்சவரே | வைரமுத்து | கானா பாலா, ராஜேஷ் கிருஷ்ணன் | 5:14 |  |
| --- | --- | --- | --- | --- | --- |
| 2 | மழலை மலராக | இலக்கியன் | ரவிவர்மா | 1:20 |  |
| 3 | இவன் யாரிவன் | பா. விஜய் | கார்த்திக், பிரியா | 4:02 |  |
| 4 | அடடா நெஞ்சில் | பா. விஜய் | கார்த்திக், சைந்தவி | 4:00 | } |

## வெளியீடு
தமிழ்ப் பதிப்பின் தொலைக்காட்சி ஒளிபரப்பு உரிமம் ஜீ தமிழ் தொலைக்காட்சியும், தெலுங்கு உரிமம் ஜெமினி தொலைக்காட்சியும், கன்னட உரிமம் கலர்ஸ் கன்னடா தொலைக்காட்சியும் பெற்றன.
# நந்தா (நடிகை)



**நந்தா கர்னாடகி** *(Nanda)*(8 ஜனவரி 1939 - 25 மார்ச் 2014) **நந்தா** என்ற பெயரில் அறியப்பட்டவர், இந்தி மற்றும் மராத்தி படங்களில் தோன்றிய இந்தியத் திரைப்பட நடிகை ஆவார். 30 ஆண்டுகளுக்கும் மேலாக அவரது தொழில் மற்றும் அவரது நடிப்பிற்காக மிகவும் புகழ்பெற்றவர், *சோட்டி பேஹன்* , *டூல் கா ஃபூல்* , *பாபி* , *கலா பஜார்* , *கனுன்* , *ஹம் டோனோ* , *ஜப் ஜப் ஃபூல் கிலே* , *கும்னாம்* , *இட்டெஃபக்* , *தி டிரெயின்* மற்றும் *பிரேம் ரோக்* ஆகியவற்றில் அவரது நடிப்பிற்காக நன்கு அறியப்பட்டவர்.  

## ஆரம்ப வாழ்க்கை
நந்தா ஒரு மஹாராஷ்டிராவில் ஒரு வியாபார குடும்பத்தில் பிறந்தார் தந்தை வினாயக் தாமோதர் கர்னாடாக்கி (மாஸ்டர் விநாயக்) என்பராவார், இவர் ஒரு வெற்றிகரமான மராத்தி நடிகர் தயாரிப்பாளர் மற்றும் இயக்குநர் ஆவார். 1947-ல் நந்தாவிற்கு எட்டு வயது இருக்கும் போது அவரது தந்தை தனது 41 ஆவது வயதில் இறந்தார். குடும்பம் கடினமான நேரங்களை சந்தித்தது. 1950 களின் முற்பகுதியில் திரைப்படங்களில் பணிபுரிந்ததன் மூலம் ஒரு குழந்தை நடிகை ஆனார். 1948 ல் *மந்திர்* என்ற படத்தின் மூலம் அவர் அறிமுகமானார்.  

வெள்ளி திரையில் அவர் "பேபி நந்தா" என முதலில் அறியப்பட்டார். அவர் 1948 முதல் 1956 வரை *மந்திர்,* *ஜக்கு,* *அங்காரே,* மற்றும் ஜாக்ரித்தி போன்ற படங்களில், குழந்தை நட்சத்திரமாக நடித்திருந்தார். திரைப்படங்களில் அவரது ஈடுபாட்டின் விளைவாக, அவரது கல்வி பாதிக்கப்பட்டது, எனவே புகழ்பெற்ற பள்ளி ஆசிரியர் மற்றும் பாம்பாய் சாரண ஆணையர் கோகுல்தாஸ் வி. மக்ஹி என்பவர் வீட்டில் அவர் கல்வி கற்றார். திரைப்படங்களில் நடிப்பதை ஒரு வாழ்க்கையாகக் கொண்டதன் மூலம், அவருடைய ஆறு உடன்பிறந்தவர்களை அவர் ஆதரித்தார். அவரது சகோதரர்களில் ஒருவர் மராத்தி திரைப்பட இயக்குநர் ஜெயபிரகாஷ் கர்னாடாக்கி. நடிகை ஜெயஸ்ரீ தல்பேடி அவளுடைய அண்ணி ஆவார்.  
, ஹெலன் ,மற்றும் சாதனா ஆகியோருடன் 2010 இல் ]]  

## தொழில்

### குழந்தை நடிகை மற்றும் துணைப் பாத்திரங்கள்

வெள்ளி திரையில் அவர் "பேபி நந்தா" என முதலில் அறியப்பட்டார். அவர் 1948 முதல் 1956 வரை *மந்திர்,* *ஜக்கு,* *அங்காரே,* மற்றும் ஜாக்ரித்தி போன்ற படங்களில், குழந்தை நட்சத்திரமாக நடித்திருந்தார் நந்தாவின் தந்தைவழி மாமா, புகழ்பெற்ற திரைப்பட தயாரிப்பாளரும் இயக்குனருமான வி. சாந்தாராம் நந்தாவை ஒரு வெற்றிகரமான படமான *டூஃபான் அவுர் தியா* (1956) படத்தில் சகோதரர் சகோதரி வேடங்களில் நடித்து வைத்தார். இது ஒரு பார்வை இழந்த பெண் உட்பட அனாதைச் சகோதரன் மற்றும் சகோதரியின் கதையாக இருந்தது. *பாபி* (1957) என்ற படத்தில் நடித்தற்காக சிறந்த துணை நடிகைக்கான பிலிம்பேர் விருதுக்கான பரிந்துரையைப் பெற்றார், ஆனால் இவருக்கு விருது கிடைக்கவில்லை. தேவ் ஆனந்த் *உடன் காலா பஜார்* என்ற படத்தில் முன்னணி வேடத்திலும் *தூல் கா ஃபூலில்* இரண்டாவது முன்னணி பாத்திரத்திலும் நடித்தார்  

## குறிப்பு
# சுரேகா சிக்ரி



**சுரேகா சிக்ரி** *(Surekha Sikri)* ஓர் இந்திய திரைப்பட , நாடக மற்றும் தொலைக்காட்சி நடிகை ஆவார். இந்தி நாட்க அரங்குகளின் ஒரு மூத்த நடிகையாவார், 1978 ஆம் ஆண்டு அரசியல் திரைப்படமான *கிசா குர்சி கா* என்பதில் அறிமுகமானார், மேலும் பல இந்தி மற்றும் மலையாள படங்களில், அதே போல் இந்திய தொலைக்காட்சித் தொடர்களிலும் துணைக் கதா பாத்திரங்களில் நடிக்கிறார்.  

சிக்ரி *தமஸ்* (1988) மற்றும் *மம்மூ* (1995) என்ற திரைப்படங்களில் அவரது பாத்திரத்திற்காக சிறந்த துணை நடிகைக்கான தேசிய திரைப்பட விருதுஅவருக்கு வழங்கப்பட்டது, 2008ஆம் ஆண்டில் *பாலிகா வாது* என்ற நிகழ்ச்சியில் எதிர்மறை கதாப்பாத்திரத்தில் நடித்ததற்கான சிறந்த நடிகைக்கான இந்தியன் டெலி விருது விருதினைப் பெற்றுத் தந்தது துணைபாத்திர சிறந்த நடிகைக்கான இந்தியன் டெலி விருது 2011 ல். கூடுதலாக, இந்தி நாடக அரங்குகளில் அவரது பங்களிப்புக்காக 1989 இல் சங்கீத நாடக அகாதமி விருது வென்றார். அவரது சமீபத்திய வெளியீடு பத்ஹாய் ஹோ (2018), இது பார்வையாளர்களிடமிருந்தும் விமர்சகர்களிடமிருந்தும் அவருக்கு மகத்தான அங்கீகாரத்தையும் புகழையும் பெற்றுத் தந்தது. மேலும் 64 வது பிலிம்பேர் விருதுகளில் சிறந்த துணை நடிகைக்கான பிலிம்பேர் விருதிற்கு பரிந்துரைக்கப்பட்டார், மேலும் அவர் தனது நடிப்பிற்காக 2019 ஸ்டார் ஸ்க்ரீன் விருதில் சிறந்த துணை நடிகைக்கான திரை விருதை வென்றார்.  

## ஆரம்ப வாழ்க்கை மற்றும் பின்னணி
சிக்ரி உத்தரப்பிரதேசம் மற்றும் அல்மோரா மற்றும் நைனிடாலில் தனது குழந்தை பருவத்தை கழித்தார். அவரது வாழ்க்கையின் ஆரம்ப கட்டத்தில், அலிகார் முஸ்லீம் பல்கலைக்கழகதில் பயின்றார். பின்னர் அவர் 1968 ஆம் ஆண்டில் தேசிய நாடக பாடசாலையில் (NSD) பட்டம் பெற்றார். அவரது தந்தை விமானப் படையில் இருந்தார், அவரது தாயார் ஒரு ஆசிரியர் ஆவார். அவர் மும்பையில் வசித்துவரும் கலைஞரான ஹேமந்த் ரெஜை திருமணம் செய்துகொண்டார், இவர்களுக்கு ராகுல் சிக்ரி என்ற மகன் பிறந்தார். 2009 அக்டோபர் 20இல் இதய செயலிழப்பு காரணமாக அவளது கணவர் ஹேமந்த் ரெஜை இழந்தார். 1989 இல் சுரேகா சிக்ரி சங்கீத் நாடக அகாடமி விருது பெற்றார்.  

## குறிப்பு
# ரொசாண்டா தாமஸ்



**ரொசாண்டா ஒசீலியன் தாமஸ்** *(Rozonda Thomas)* 1971 பிப்ரவரி 27 இல் பிறந்தவர் சில்லி என்ற குழுவின் உறுப்பினரான இவர் ஒரு அமெரிக்க நடனக்கலைஞர், பாடகர், பாடலாசிரியர், நடிகை மற்றும் தொலைக்காட்சிப் பிரபலம் ஆவார். சில்லி என்பது தொழில் ரீதியாகவும் அறியப்பட்ட டி.எல்.சி குழுமத்தின் அங்கமாகும், 20 ஆம் நூற்றாண்டின் சிறந்த பெண் பாடகர்களின் குழுக்களில் ஒன்றாகும்.  

## ஆரம்ப வாழ்க்கை
ரொசாண்டா அட்லாண்டா, ஜோர்ஜியாவில் பிறந்தார். 1989 இல் பெஞ்சமின் எலிஜா மேஸ் உயர்நிலை பள்ளியில் படித்தார். தன் தாயால் வளர்க்கப்பட்ட தாமஸ், பின்னர் *சாலி ஜெஸ்ஸி ரபேல்* என்ற தொலைக்காட்சி நிகழ்ச்சியில் 1996 ல் முதன்முறையாக தனது தந்தையைச் சந்தித்த காட்சியை நடித்துக் காட்டினார்.  

## இசை வாழ்க்கை
ரொசாண்டா முதன்முதலில் *டாமியன் டேம்* என்ற குழுவின் நடனக் கலைஞராக இருந்தார். 1991 ஆம் ஆண்டில், அவர் டி.எல்.சி. நிறுவனத்துடன் இணைந்த *கிரிஸ்டல் ஜோன்ஸ்* என்ற நிறுவனத்திற்கு மாறினார், *லிசா லோபஸ்* என்பவர் இக்குழுவுக்கு "சில்லி" என்று பெயரிட்டார், இதன் மூலம் இக்குழு டி.எல்.சி என்ற பெயரைத் தக்கவைத்துக் கொள்ள முடிந்தது. இக்குழுவின் *ஸ்பைஸ் கேர்ள்ஸ்* மட்டுமே உலகளவில் 65 மில்லியன் பதிப்புகள் விற்பனையானது. மற்றும் அனைத்து காலத்திற்கும் சிறந்த விற்பனையான அமெரிக்கப் பெண் குழுவாக ஆனது. ரொசாண்டா டி.எல்.சி. உடன் பணிபுரிந்து நான்கு கிராமி விருதுகளை வென்றார்.  

## தனிப்பட்ட வாழ்க்கை
20 வயதில் ரொசாண்டா தயாரிப்பாளர் டல்லஸ் ஆஸ்டின் என்பவருடன் வாழ்க்கையைத் தொடங்கினார். ரொசாண்டா மற்றும் ஆஸ்டின் ஆகியோருக்கு ட்ரான் ஆஸ்டின் என்ற ஒரு மகன் 1997 ஜூன் 2 இல், பிறந்தார்.
# மகேஷ், சரண்யா மற்றும் பலர்

**மகேஷ், சரண்யா மற்றும் பலர்** 2008 ஆம் ஆண்டு சக்தி வாசு மற்றும் சந்தியா நடிப்பில், வித்தியாசாகர் இசையில், ரவி இயக்கத்தில், கூல் புரொடக்சன்ஸ் சித. செண்பககுமார் தயாரிப்பில் வெளியான தமிழ் திரைப்படம். 2008 பெப்ரவரி 11 இல் முதல்கட்ட படப்பிடிப்பு துவங்கியது. 2008 நவம்பர் 28 இல் படம் வெளியானது.  

## கதைச்சுருக்கம்
கல்லூரியில் படிக்கும் மகேஷ் (சக்தி வாசு) தன் தங்கை கீர்த்தனாவின் (சரண்யா) திருமணத்தில் கலந்துகொள்வதற்காக வருகிறான். அழகான கூட்டுக் குடும்பத்தில் ஒருவன் மகேஷ். அவனது குடும்பத்தில் அனைவரும் அவன் மீது அளவுகடந்த பாசத்தைக் கொண்டுள்ளனர். அவனுடைய வருகைக்காக அவனது குடும்பத்தினர் அனைவரும் காத்திருக்கின்றனர். சரண்யா தன் நிச்சயதார்த்தத்திற்கு அவன் வராதது குறித்து கோபித்துக்கொள்கிறாள். தான் நிச்சயதார்த்தத்திற்கு பங்கெடுக்காததற்கு மன்னிப்புக்கோரும் அவன், அதற்கானக் காரணத்தைக் கூறுகிறான். தான் எதிர்பாராமல் சந்தித்த பெண்ணைப் பற்றியும் அவள் மீது தான் கொண்ட காதலைப் பற்றியும் கூறத் தொடங்குகிறான்.  

மகேஷின் காதல்: சரண்யாவை (சந்தியா) சந்திக்கும் மகேஷ் அவளைக் காதலிக்கிறான். மகேஷின் காதல் கதையை அந்த வீட்டிலுள்ள அனைவரும் கேட்கின்றனர். கீர்த்தனாவின் திருமணத்தன்று அவனது காதல் கதையின் இறுதிக்கட்டத்தைக் கூறுவதாகக் கூறுகிறான். அவன் சொன்னபடி திருமண நாளன்று அவன் சொல்லும் முடிவைக் கேட்டு அனைவரும் அதிர்ச்சியடைகின்றனர். அவன் காதலி சரண்யாவை ஒருவன் கொன்றுவிடுகிறான். இதை அறியும் மகேஷ் சரண்யாவைக் கொன்றவனைக் கொல்கிறான். தான் உடனே சிறைக்குச் சென்றால் தங்கையின் திருமணத்தில் கலந்துகொள்ள முடியாது மேலும் தங்கையின் திருமணத்தில் இதனால் பிரச்சனைகள் உருவாகும் என்று எண்ணும் மகேஷ், தன் தங்கையின் திருமணத்தில் கலந்துகொண்டபிறகு தானே காவல்நிலையத்தில் சென்று சரணடையப் போவதைக் கூறுகிறான். அவ்வாறே சென்று சரணடைகிறான்.  

## நடிகர்கள்

- சக்தி வாசு - மகேஷ்
- சந்தியா - சரண்யா
- சரண்யா மோகன் - கீர்த்தனா
- ஸ்ரீநாத் - வைத்தியநாதன்
- சந்தானம்
- கீர்த்தி சாவ்லா
- ஸ்ரீதிகா
- வினோதினி
- என். ஆனந்த்
- கல்யாணமாலை மோகன்
- நந்தா சரவணன்
- ஜான் அமிர்தராஜ்

## இசை
படத்தின் இசையமைப்பாளர் வித்தியாசாகர்.  
| 1 | வைகறைப் பனியே | எஸ். பி. பாலசுப்ரமணியம் | யுகபாரதி |  |
| --- | --- | --- | --- | --- |
| 2 | தந்தத்தில் செய்த நிலா | எஸ். பி. பாலசுப்ரமணியம் | ஜெயந்தா |  |
| 3 | தஜம் தஜம் | பின்னி கிருஷ்ணகுமார் | பா. விஜய் |  |
| 4 | விழியில் விழியில் | ஹரிசரண், ரீடா |  |  |
| 5 | என் பாடல் | சைந்தவி | யுகபாரதி |  |
| 6 | காற்றே காற்றே | பென்னி தயாள் | நா. முத்துக்குமார் |  |
| 7 | என் உயிருக்குள் | ராஜலட்சுமி, திப்பு | ஜெயந்தா |  |
| 8 | யாரது யாரது | கார்த்திக் | பா. விஜய் | } |

## மறுஆக்கம்

- ஒடியா மொழியில் அனுபவ் மொகந்தி, அர்ச்சிதா சஹு நடிப்பில் *அகாஷே கி ரங்கா லகிலா* என்ற பெயரில் மறுஆக்கம் செய்யப்பட்டது. அப்படம் "ஒடிசா மாநில அரசின் விருதுகள்" பலவற்றைப் பெற்றது.
- வங்காள மொழி<nowiki/>யில் ஜிஷு சென்குப்தா நடிப்பில் *கோகோனோ பிடாய் போலோ நா* என்ற பெயரில் மறுஆக்கம் செய்யப்பட்டது.
# இலா அருண்



**இலா அருண்** (*Ila Arun*) ஒரு பிரபலமான இந்திய நடிகையும், தொலைக்காட்சி ஆளுமையும் மற்றும் ராஜஸ்தானிய நாட்டுப்புற பாப் பாடகரும் ஆவார். ஒரு தனித்துவமான, குரல் நாட்டுப்புற பாப் பாடல்களுக்கு ஒரு தனித்துவத்தை அளிக்கிறது. இவரது மகள் இஷிதா அருண், *லாமே* , *ஜோதா அக்பர்* , *ஷாடி கே சைட் எஃபெக்ட்ஸ்* மற்றும் சமீபத்தில் *பேகம் ஜான்* போன்ற பல முக்கிய பாலிவுட் திரைப்படங்களில் தோன்றியுள்ளார்.  

## தனிப்பட்ட வாழ்க்கை
சோத்பூரில் பிறந்த இவர் செய்ப்பூரில் வளர்ந்தார். அங்கு மகாராணி பெண்கள் கல்லூரியில் பட்டம் பெற்றார். கடற்படை அதிகாரியான *அருண் பாஜ்பாய்* என்பவரை திருமணம் செய்து கொண்டார். இவரது சகோதரர்கள் *பியுஷ் பாண்டே* மற்றும் *பிரசூன் பாண்டே* ஆகியோர் விளம்பர நிறுவனங்களை நடத்தி வருகின்றனர். மேலும் இவரது சகோதரிகள், *ரமா பாண்டே* தொலைக்காட்சியில் செய்தி வாசிப்பவர் ஆவார், மற்றொரு சகோதரி *திரிப்தி பாண்டே* ஒரு கலாச்சார ஆர்வலர் மற்றும் சுற்றுலா நிபுணர் ஆவார். இலா அருணின் தாயும் ஒரு நடிகையாவார்.  

## பின்னணி பாடல்கள்
அருண் இந்தி, தெலுங்கு, தமிழ் மற்றும் தெலுங்கு மொழிகளில் பல பாடல்களைப் பாடியுள்ளார். நடிகை மாதுரி தீட்சித் நடித்த *கல்நாயக்* என்ற படத்தில் இடம் பெற்ற என்ற மிக பிரபலமான திரைப்பட பாடலை ஆல்கா யாக்னிக்குடன் இணைந்து பாடியுள்ளார், அப்பாடலுக்காக சிறந்த திரைப்பட பின்னணி பாடகருக்கான *பிலிம்பேர்* விருதை வென்றார். *கரன் அர்ஜூனின்* ஸ்ரீதேவி நடித்த *லம்ஹே* திரைப்படத்தில் இடம் பெற்ற புகழ்பெற்ற * என்ற ம்ற்றொரு பாடலை* *லதா மங்கேஷ்கருடன்* சேர்ந்து பாடியுள்ளார். "மோர்னி பாகா மா போலே" என்ற பாடலாலும் இவர் நன்கு அறியப்படுகிறார். ஏ. ஆர். ரகுமான் இசையமைத்த மிஸ்டர் ரோமியோ என்ற தமிழ்ப் படத்தின் "முத்து முத்து மழை" என்ற பாடலும் இவருக்கு புகழ் சேர்த்தது.  

## நடிப்பு
அருண் முதலில் *லைஃப்லைன்* என்ற இந்தி தூர்தர்ஷன் தொலைக்காட்சித் தொடரில் *ஜீவன்ரேகா* என்ற மருத்துவர் வேடத்தில், தன்வி ஆஸ்மியுடன் இணைந்து நடித்தார். 2008 ஆம் ஆண்டில் ஜோதா அக்பரில், அக்பரின் புத்திசாலித்தனமான செவிலி மற்றும் அரசியல் ஆலோசகரான *மஹாம் அஞ்கா* வேடத்தில் நடித்தார். *சைனா கேட்*, *சின்கரி*, *வெல் டான் அபா*, *வெல்கம் டோ ஜஜ்ஜன்பூர்*, *வெஸ்ட் ஈஸ் வெஸ்ட்* மற்றும் *கதாக்* போன்ற பல படங்களில் அவர் நடித்துள்ளார். *பேகம் ஜானின்* ஷாதி கே சைட் எபெக்ட்ஸ் படத்தில் நடிகர்களான வித்யா பாலன் மற்றும் *ஃபர்ஹான் அக்தர்* ஆகியோருடன் நடித்திருந்தது இவரது மிகச் சமீபத்திய முயற்சியாக இருந்தது.
# சித்ரா ஐயர்



**சித்ரா ஐயர்** (Chitra Iyer) எனக் குறிப்பிடப்படும் **சித்ரா சிவராமன்** ஓர் இந்தியப் பின்னணிப் பாடகர் ஆவார். பெங்களூருவில் வசித்துவந்த சித்ரா, தமிழ்த் திரைப்படங்களில் 2000 ஆம் ஆண்டுகளின் ஆரம்பத்தில் ஏ.ஆர்.ரஹ்மானுடன் பரவலாகப் பணியாற்றி வந்தார், அதே நேரத்தில் மலையாள தொலைக்காட்சியில் ஒரு தொலைக்காட்சி தொகுப்பாளராகவும் நடிகையாகவும் பணியாற்றினார்.  

## தொழில்
சித்ரா ஐயர், தனது தொழில் வாழ்க்கையை ஆரம்பிக்க, ஏ.ஆர்.ரஹ்மான் உடன் இணைந்து பணியாற்றும் முயற்சியை மேற்கொண்டார், ஆனால் பெங்களூரில் இருந்து சென்னை வருவது கடினமாக இருந்தது. 2000 ஆம் ஆண்டில், ஏ. ஆர். ரகுமான், சித்ராவுடன் தொடர்பு கொண்டு, அவரது பாடல்கள் அடங்கிய இசைத் தட்டுகளுடன் சென்னைக்கு வருமாறு பணித்தார். அதனால் சித்ரா சென்னைக்கு வந்து, தனது தொடர்ச்சியான தமிழ் மற்றும் மலையாள பாடல்கள் அடங்கிய இசைத்தட்டுகளை ரகுமானிடம் கொடுத்தார். சித்ரா சென்னை வந்த அதே நாளில், ஏ. ஆர். ரகுமான் உடனடியாக பாடல்களை கேட்டு *தெனாலி* படத்தில் வரும் "அத்தினி சித்தினி" எனும் பாடலைப் பாடுவதற்கு வாய்ப்பளித்தார். பின்னர் சித்ரா சிவராமன் என்கிற பெயரில், தனது திருமணத்திற்குப் பிறகு கார்த்திக் ராஜா , யுவன் ஷங்கர் ராஜா , பரத்வாஜ் மற்றும் வித்யாசாகர் உள்ளிட்ட தமிழ்த் திரைப்படங்களின் பிற இசையமைப்பாளர்களுக்காக தொடர்ந்து பணியாற்றினார். மேலும், சித்ரா, தனது தாய் மொழி தமிழ் தவிர, தெலுங்கு, கன்னடம், மலையாளம் மற்றும் இந்தி படங்களுக்கு பின்னணிப் பாடல்களைப் பாடியுள்ளார். அண்மை ஆண்டுகளில், அவரது தொலைக்காட்சி பணிகளினூடே, சித்ரா கேரளாவில் யானை நலன்புரி சங்கத்தின் நிறுவனர் மற்றும் அறங்காவலராகப் பணியாற்றினார். அவரது தாயார் ரோகினி ஐயர் மேற்கொண்ட ஒரு திட்டத்தை ஆதரித்து மாநிலத்தில் விவசாயத்தை ஊக்குவித்தார். இதேபோல், 2013 ஆம் ஆண்டில் அவர் தனது மகள்களான அதிதி மற்றும் அஞ்சலி சிவராமன் ஆகியோருடன் இணைந்து ஒரு மென்பொருள் நிறுவனமான டார்க்ஹார்ஸ் தயாரிப்பு நிறுவனத்தை தொடங்கினார்.
# திஷானி தோஷி



**திஷானி தோஷி** (Tishani Doshi) சென்னை<nowiki/>யைச் சேர்ந்த ஓர் இந்தியக் கவிஞர், பத்திரிகையாளர், எழுத்தாளர், பாடலாசிரியர் மற்றும் நடன மங்கை ஆவார்.  

## வரலாறு
திஷானி தோஷி, இந்தியாவில் உள்ள மெட்ராஸ் நகரத்தில் வெல்ஷ் தாய் மற்றும் குஜராத்தி தந்தை ஆகியோருக்கு 1975 ல் திசம்ம்ப்பாற் 9 ஆம் நாள் பிறந்தார். இவர், 2001இல் கவிதைக்கான எரிக் கிரிகோரி விருது பெற்றார். இவரது முதல் கவிதை தொகுப்பு, "கன்ட்ரீஸ் ஆஃப் த பாடி" 2006இல் ஃபார்வர்ட் பொயட்ரி பரிசு வென்றது. 2006 ஆம் ஆண்டின் கார்டியன் ஸ்பான்சர் ஹே ஃபெஸ்டிவல் மற்றும் 2007 ஆம் ஆண்டின் கார்டகெனா ஹே விழாவின் கவிதை அரங்கிற்கு இவர் அழைக்கப்பட்டார். அவருடைய முதல் புதினம், " த ப்ளெசர் சீக்கர்ஸ்" ப்ளூம்ஸ்பரி நிறுவனத்தால் 2010இல் வெளியிடப்பட்டது. மற்றும் ஆரஞ்சு பரிசு 2011 பட்டியலில் இடம் பெற்றிருந்தார். தி இந்து சிறந்த கதை விருதுக்காக 2010 இல் தேர்ந்தெடுக்கப்பட்டார்.  

கிரிக்கெட்டோவில் , ஒரு கிரிக்கெட் தொடர்பான வலைத்தளத்தில் "ஹிட் அல்லது மிஸ்" என்ற தலைப்பில் ஒரு வலைப்பதிவை எழுதுகிறார். 2009 ஆம் ஆண்டு ஏப்ரல் மாதம் அவர் எழுதியதில், திஷானி தோஷி இந்திய பிரீமியர் லீகின் இரண்டாம் பருவத்தின் ஒரு தொலைக்காட்சி பார்வையாளராக தன் அவதானிப்புகள் மற்றும் கருத்துக்களை வெளியிட்டார். இவர், கிரிக்கெட் வீரர் முத்தையா முரளிதரனுடன் இணைந்து பணியாற்றினார்.  

அவர் ஃப்ரீலான்ஸ் எழுத்தாளராகப் பணிபுரிகிறார் மற்றும் டிசம்பர் 2006 வரை நடனக்கலைஞர் சந்திரலேகாவுடன் பணிபுரிந்தார். ஜான்ஸ் ஹாப்கின்ஸ் பல்கலைக்கழகத்தின் படைப்பாக்க எழுத்துகளில் முதுகலைப் பட்டம் பெற்றுள்ளார்.  

"கன்ட்ரீஸ் ஆஃப் த பாடி" 2006 இல் ஹே-ஆன்-வை-விழாவில் சீமாஸ் ஹேனே, மார்கரெட் அட்வுட் மற்றும் பலரின் முன்னிலையில் வெளியிடப்பட்டது. தொடக்கக் கவிதையான, "த டே வி வென்ட் டு த சி", 2005 ஆம் ஆண்டு பிரித்தானிய கவுன்சிலின் அனைத்து இந்திய கவிதைகள் போட்டியில் வெற்றி பெற்றது; மேலும், இவர் அவுட்லுக்-பிகாடார் நான் ஃபிக்ஷன் போட்டியில் ஒரு இறுதிப் போட்டியாளராக இருந்தார்.  

அவரது சிறுகதையான "லேடி கஸ்ஸாண்ட்ரா, ஸ்பார்டகஸ் மற்றும் டான்ஸிங் மேன்" 2007 ஆம் ஆண்டில் *த டிராப்பிரிட்ஜ்* இதழில் முழுமையாக வெளியிடப்பட்டது.  

அவரது கவிதை தொகுப்பான "எவரிதிங் பிகின்ஸ் எல்ஸ்வேர்" 2013 இல் காப்பர் கனியன் பிரஸ் ஆல் வெளியிடப்பட்டது.  

அவரது சமீபத்திய கவிதைப் புத்தகம், *"கேர்ள்ஸ் ஆர் கமிங் அவுட் ஆஃப் த வூட்ஸ்"* , ஹார்பர் காலின்ஸ் இந்தியாவால் 2017 ஆம் ஆண்டில் வெளியிடப்பட்டது.
# ரைசா வில்சன்



**ரைசா வில்சன்** (Raiza Wilson), ஒரு இந்திய விளம்பர மாதிரி மற்றும் நடிகை. கமல்ஹாசனால் நடத்தப்பட்ட *பிக் பாஸ்* என்ற தமிழ் தொலைக்காட்சியின் நேரடி நிகழ்ச்சியில் பங்கு பெற்றதைத் தொடர்ந்து இவர் புகழ்பெற்றார்.  

## தொழில்
ரைசா வில்சன் தனது பள்ளிப் படிப்பினை, நாசரேத் கான்வென்ட் பெண்கள் உயர்நிலைப் பள்ளியிலும் பின்னர் ஊட்டி நகரில் உள்ள ஜே.எஸ்.எஸ். சர்வதேசப் பள்ளியிலும் படித்தார். பின்னர் பெங்களூரில் கல்லூரிக்குச் சென்றார். கல்லூரியில் படித்துக் கொண்டிருக்கும் போதே, பெங்களூரில் உள்ள ஹின்ட் லாங்ஜ் மற்றும் கிளப்பின் , விற்பனை மற்றும் மார்க்கெட்டிங் மேலாளராகப் பணிபுரிந்தார். வடிவழகு துறையில் ஆர்வம் ஏற்பட்ட பிறகு, 2010 ஆம் ஆண்டின் பிற்பகுதியில் வில்சன் *மிஸ் இந்தியா தெற்கு* 2011 போட்டியில் போட்டியிட்டு, ஹெச். ஐ. சி. சி. ஃபெமினா மிஸ் சவுத் பியூட்டிஃபுல் ஸ்மைல்" விருதைப் பெற்றார். தமிழ்த் திரைப்படமான *வேலையில்லா பட்டதாரி 2* (2017) திரைப்படத்தில் ரைசா வில்சன் முதல் முறையாக நடித்துள்ளார். அதில், காஜோல் நடித்த வசுந்தரா பரமேஷ்வர் என்ற கதாபாத்திரத்தின் தனிப்பட்ட உதவியாளராக இவர் நடித்துள்ளார்.  

2017இன் நடுப்பகுதியில், *பிக் பாஸ் (தமிழ்) - சீசன் 1* , கமல் ஹாசன் வழங்கிய நிகழ்ச்சியில் தோன்றிய பின்னர் தமிழ்நாட்டில் வில்சன் பரவலாக ஊடக கவனத்தைப் பெற்றார். 63 நாட்களுக்குப் பிறகு இவர் அந்த நிகழ்ச்சியில் இருந்து வெளியேற்றப்பட்டார். மேலும் இந்த செயல்முறைகளில் நீண்ட காலமாக இருந்த அசல் பெண் போட்டியாளர் ஆனார். அந் நிகழ்ச்சியில் இருந்து விலகிய பின்னர், வில்சன் ஒரு பேட்டியில் "நிகழ்ச்சியின் ஒரு பாகமாக ஆகிவிட்டார்" எனவும் “எப்போதும் அந்த நிகழ்ச்சியைத் தான் நினைத்துக்கொள்வதாகவும் கூறியுள்ளார்”. *பியார் ப்ரேமா காதலில்* முன்னணி கதாபாத்திரத்தில் ரைசா நடித்துள்ளார், அதில் அவர் மற்றொரு *பிக் பாஸ்* போட்டியாளர், ஹரிஷ் கல்யாணுடன் இணையாக நடித்துள்ளார்.
# ராஜம்மாள் பி. தேவதாஸ்



**ராஜம்மாள் பாக்கியநாதன் தேவதாஸ்** (7 ஏப்ரல் 1919 - 17 மார்ச் 2002) (தெற்கு.கள்ளிகுளம்)இந்திய ஊட்டச்சத்து நிபுணர், கல்வியாளர், மற்றும் *அவினாசிலிங்கம் இன்ஸ்டிடுயுட் ஃபார் ஹோம் சயின்ஸ் அன்ட் ஹையர் எடுகேஷன் ஃபார் விமனின்* (அவினாசிலிங்கம் நிகர்நிலைப் பல்கலைக்கழகம்) முன்னாள் துணை வேந்தர். இவர் தமிழ்நாடு மாநிலத் திட்டக்குழு மற்றும் பெண்களுக்கான குழுவின் உறுப்பினர். உலக உணவு மாநாட்டின் (World Food Conference) துணைத் தலைவராகவும் இருந்தவர். 1992 இல் இந்திய அரசாங்கம் இவருக்குப் பத்ம ஸ்ரீ விருதைத் 1992 இல் வழங்கியது.  

## வாழ்க்கை
7 ஏப்ரல் 1919 இல் முத்தையா பாக்கியநாதன் யாதவ் மற்றும் சொர்ணம்மாளுக்கு ராஜம்மாள் பாக்கியநாதன் யாதவ் மகளாகப் பிறந்தார். இவர் திருநெல்வேலி மாவட்டம் இராதாபுரம் வட்டம், வடக்கு கோனார் தெரு,தெற்கு கள்ளிக்குளத்தில் பிறந்தார்.  

### கல்வி
ராஜாம்மாள் சென்னையிலுள்ள இராணி சீமாட்டி கல்லூரி, 1944-ல் அறிவியலில் இளங்கலைப் பட்டம் பெற்றார். பின் 1948-ல் அறிவியலிலும், 1949-ல் முதுகலைப் பட்டமும் பெற்றார். 1950 அவட ஒஹியோ ஸ்டேட் பல்கலைக்கழகத்தில் முனைவர் பட்டம் பெற்றார்.  

### பணி
பின் அவினாசிலிங்கம் ஹோம் சயின்ஸ் கல்லூரியில் சேர்ந்து துணை வேந்தராகப் பணி புரிந்தார். 1988 - 1994 வரை கல்லூரியின் வேந்தராகவும், பின் நிர்வாக அறங்காவலராக 1994 முதல் 17 மார்ச் 2002 இல் தன் இறப்பு வரை பணிபுரிந்தார்.  

ஊட்டச்சத்து மற்றும் கல்வியியல் பற்றி பல கட்டுரைகள் மற்றும் நூல்களை எழுதியுள்ளார். டி. எஸ். அவினாசிலிங்கம் செட்டியார் பற்றிய நுாலை எழுதியுள்ளார். தமிழ்நாடு மற்றும் புதுச்சேரியின் தேசிய ராணுவப் படையின் கெளரவப் படைத்தலைவராகவும் இருந்தார். காந்திகிராம கிராமப்புற சுகாதாரம் மற்றும் குடும்ப நல நிறுவனம் (Gandhigram Institute of Rural Health and Family Planning), நேஷனல் லிட்ரஸி மிஷன்(National Literacy Mission), சிக்மா சை (Sigma Xi), சிக்மா டெல்டா எப்ஸிலான் (Sigma Delta epsilon), ஒமைக்ரான் நு (Omicron Nu) மற்றும் பை உப்ஸிலான் ஒமைகிரான் (Phi Upsilon Omicron) ஆகியவற்றின் உறுப்பினராக இருந்தார். இந்திய ஊட்டச்சத்து சங்கத்தின் (Nutrition Society of India) தலைவராக 1987 - 1991 வரை இருந்தார்.  

### திருமணம்
ராஜம்மாள் எட்வார்ட் தேவதாஸை என்பவரை மணந்து கொண்டார்.  

### விருதுகள்
1992-ல் இந்திய அரசாங்கம் இவருக்குப் பத்மசிறீ விருதைத் வழங்கியது.
# வாசுகி பாஸ்கர்



**வாசுகி பாஸ்கர்** ஒரு இந்திய பாணியிலான ஆடை வடிவமைப்பாளராகத் , தமிழகத் திரைப்படத் துறையில் பணிபுரிகிறார். அவர் தயாரிப்பாளர் ஆர்.டி பாஸ்கரின் மகளாவார். பாவலர் கிரியேஷன்ஸ் இவர்களின் சொந்த தயாரிப்பு நிறுவனமாகும்.  

## தொழில்
வாசுகி, புகழ்பெற்ற இசையமைப்பாளரான இளையராஜா வின் சகோதரர் மற்றும் திரைப்பட தயாரிப்பாளரான ஆர்.டி பாஸ்கரின் ஒரே மகளாவார். இவரது சகோதரர்கள் திரைப்பட இயக்குநர் பரிதி பாஸ்கர் மற்றும் பின்னணிப் பாடகர் மற்றும் நடிகர் ஹரி பாஸ்கர் ஆவார். இவரது சகோதரர் ஹரி பாஸ்கர் "காஞ்சி கவுலுக்கு* எதிரே *வியூகம்'' என்ற பெயரில் முடிக்கப்படாத திரைப்படத்தில் நடித்துள்ளார். கார்த்திக் ராஜா , யுவன் சங்கர் ராஜா , பாடகர் பவதாரிணி , திரைப்பட இயக்குநரும் நடிகருமான வெங்கட் பிரபு, நகைச்சுவை நடிகர், பாடகர் மற்றும் இசையமைப்பாளர் பிரேம்ஜி அமரன் ஆகியோர் இவரது உறவினர்கள் ஆவர்.  

லயோலா கல்லூரியில் வடிவமைப்புத் துறையில் வாசுகி படித்துக்கொண்டிருந்த போது, இயக்குநர் பாரதிராஜா *கண்களால் கைது செய்* என்கிற படத்திற்கு ஆடைகளை வடிவமைப்பதற்கான வாய்ப்பை அவருக்கு வழங்கினார். வெங்கட் பிரபுவின் படங்களில் ஆடைகளை அவர் வடிவமைத்தார், நல்ல விமர்சனங்களைப் பெற்றார். *மங்காத்தா* திரைப்படத்தில் அஜித் குமாரின் தோற்றத்திற்கேற்ப ஆடை வடிவமைத்துக் கொடுத்தார். இது பற்றி அதிகம் பேசப்பட்டது. பிரசன்னா மற்றும் சிபிராஜ் *நடித்த நாணயம்* திரைப்படத்தில் ஆடைகளை வடிவமைத்துப் பணியாற்றியுள்ளார். அவர் இயக்குநர் பிரபு *தேவாவுடன் வில்லு* மற்றும் பாலாவின் *அவன் இவன்* திரைப்படத்தில் பணியாற்றினார். . மேலும், இவர் ஆங்கிலத் திரைப்படமான *எனிதிங் ஃபார் யூ* வில் ஆடை வடிவமைப்பாளராகப் பணிபுரிந்தார். இப்படம் தோல்வியடைந்தது.
# பாம்புண்ணிக் கழுகு



**பாம்புக் கழுகு** (*Snake eagle*) என்பது பாறுக் குடும்பத்தைச் சேர்ந்த கொன்றுண்ணிப் பறவை ஆகும். இவை பொதுவாக ஆப்பிரிக்காவில் காணப்படுகின்றன. இவை வட்டத் தலையும் பரந்த இறகுகளும் கொண்டவை. இவை பொதுவாக பாம்பு மற்றும் பல்லி இனங்களை உண்கின்றன. சில நேரங்களில் சிறிய பாலூட்டிகளையும் உண்கின்றன.  

## இனங்கள்
- சிறுகால்விரல் பாம்புக் கழுகு, *Circaetus gallicus*
- கருமார்பு பாம்புக் கழுகு, *Circaetus pectoralis*
- பியுடோயினின் பாம்புக் கழுகு, *Circaetus beaudouini*
- பழுப்பு பாம்புக் கழுகு, *Circaetus cinereus*
- தெற்கு பட்டைப் பாம்புக் கழுகு, *Circaetus fasciolatus*
- மேற்கு பட்டை பாம்புக் கழுகு, *Circaetus cinerascens*
- காங்கோ பாம்புக் கழுகு, *Circaetus spectabilis*